CELEX: 32019R0612
Language: bg
Date: 2019-04-09 00:00:00
Title: Регламент за изпълнение (ЕС) 2019/612 на Комисията от 9 април 2019 година относно класирането на някои стоки в Комбинираната номенклатура

16.4.2019   
               
               
                  BG
               
               
                  Официален вестник на Европейския съюз
               
               
                  L 105/5
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/612 НА КОМИСИЯТА
         от 9 април 2019 година
         относно класирането на някои стоки в Комбинираната номенклатура
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
         като има предвид, че:
         
                     (1)
                  
                  
                     С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.
                  
               
                     (2)
                  
                  
                     С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
                  
               
                     (3)
                  
                  
                     В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
                  
               
                     (4)
                  
                  
                     Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Комитета по Митническия кодекс,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
         
         
            Член 2
            Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 9 април 2019 година.
            
               
                  За Комисията,
               
               
                  от името на председателя,
               
               Stephen QUEST
               
                  Генерален директор
               
               
                  Генерална дирекция „Данъчно облагане и митнически съюз“
               
            
         
         
            (1)  ОВ L 269, 10.10.2013 г., стр. 1.
         
            (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
      
      
         
            ПРИЛОЖЕНИЕ
            
                        Описание на стоките
                     
                     
                        Класиране
                        (Код по КН)
                     
                     
                        Основания
                     
                  
                        (1)
                     
                     
                        (2)
                     
                     
                        (3)
                     
                  
                        
                                    1.
                                 
                                 
                                    Изделие, изработено от тъкан текстилен материал (памук), под формата на кула, поддържана от метална рамка, която откъм един от отворите се прикрепя с винтове към високо легло. Изделието не може да стои самостоятелно, нито да бъде премествано.
                                    Изделието има изрязани отвори, приличащи на врати или прозорци. Украсено е, така че да съответства на стила на детската стая.
                                    Вж. изображението (*1).
                                 
                              
                     
                        6304 92 00 
                     
                     
                        Класирането се определя от разпоредбите на общите правила 1, 3, буква б) и 6 за тълкуване на Комбинираната номенклатура (КН) и от описанието на кодове по КН 6304  и 6304 92 00 .
                        По естеството си изделието не е предназначено за забавление на деца, тъй като не може да бъде премествано, нито представлява палатка-играчка (вж. също Обяснителни бележки към Хармонизираната система (ОБХС) за позиция 9503 , буква Г, първи параграф, точка 23)). Предвид неговите обективни характеристики (нестабилност, конструкция, високи прозорци, необходимост да бъде прикрепено с винтове), изделието не е предназначено за игра, а по-скоро служи за украса. Поради тази причина е изключено класирането в позиция 9503  като „други играчки“.
                        Изделието е декоративен артикул от текстилни материали за обзавеждане на детска стая (вж. също ОБХС за позиция 6304 ).
                        Следователно то трябва да бъде класирано в код по КН 6304 92 00  като „други артикули за обзавеждане, с изключение на тези от позиция 9404 , от памук, различни от трикотажните или плетените“.
                     
                  
                        
                                    2.
                                 
                                 
                                    Изделие, изработено от тъкан текстилен материал (памук), и проектирано, за да виси от високо легло до пода, така че да създаде покрито пространство под леглото (завеси).
                                    Изделието има отвор или с форма на вратата, или като процеп в текстилния материал. Украсено е, така че да съответства на стила на детската стая.
                                    Вж. изображението (*1).
                                 
                              
                     
                        6304 92 00 
                     
                     
                        Класирането се определя от разпоредбите на общите правила 1 и 6 за тълкуване на Комбинираната номенклатура (КН) и от описанието на кодове по КН 6304  и 6304 92 00 .
                        По естеството си изделието не е предназначено за забавление на деца, тъй като то покрива пространството под леглото (вж. също ОБХС за позиция 9503 , буква Г, първи параграф).
                        Поради тази причина е изключено класирането в позиция 9503  като „други играчки“.
                        Изделието е декоративен артикул от текстилни материали за обзавеждане на детска стая (вж. също ОБХС за позиция 6304 ).
                        Следователно то трябва да бъде класирано в код по КН 6304 92 00  като „други артикули за обзавеждане, с изключение на тези от позиция 9404 , от памук, различни от трикотажните или плетените“.
                     
                  Изделие 1
            Изделие 2
            Тези изделия не са налични
            
               (*1)  Изображението е само за информация.